รัฐจ่ายเบี้ยยังชีพผู้สูงอายุเพิ่ม50-100บาทต่ออีก3เดือน
กรมบัญชีกลางจ่ายเงินผู้สูงอายุเพิ่มเติมอีก 3 เดือน และจ่ายเงินชดเชยค่าไฟฟ้าให้กับผู้ถือบัตรสวัสดิการแห่งรัฐ ที่ใช้ไฟฟ้าของกิจการไฟฟ้า สวัสดิการสัมปทานกองทัพเรือ
11 เม.ย. 2562

กรมบัญชีกลางจ่ายเงินผู้สูงอายุเพิ่มเติมอีก 3 เดือน และจ่ายเงินชดเชยค่าไฟฟ้าให้กับผู้ถือบัตรสวัสดิการแห่งรัฐ ที่ใช้ไฟฟ้าของกิจการไฟฟ้า สวัสดิการสัมปทานกองทัพเรือ
นางสาวสุทธิรัตน์ รัตนโชติ อธิบดีกรมบัญชีกลาง เปิดเผยว่า คณะกรรมการบริหารกองทุนผู้สูงอายุมีมติอนุมัติขยายระยะเวลาการจ่ายเงินสงเคราะห์เพื่อการยังชีพแก่ผู้สูงอายุที่มีรายได้น้อยที่ได้รับสิทธิในโครงการลงทะเบียนเพื่อสวัสดิการแห่งรัฐเพิ่มเติมต่อไปอีกเป็นระยะเวลา 3 เดือน คือตั้งแต่เดือนเม.ย. – มิ.ย. 2562 โดย ผู้สูงอายุที่มีรายได้ไม่เกิน 3 หมื่นบาทต่อปี ได้รับเงินสงเคราะห์ เดือนละ 100 บาท และ ผู้สูงอายุที่มีรายได้เกิน 3 หมื่นบาทแต่ไม่เกิน 1 แสนบาทต่อปี ได้รับเงินสงเคราะห์ เดือนละ 50 บาท ซึ่งกรมบัญชีกลางจะโอนเงินเข้ากระเป๋าเงินอิเล็กทรอนิกส์ (e-Money) ให้แก่ผู้มีสิทธิ ทุกวันที่ 15 ของเดือน




นอกจากนี้ คณะรัฐมนตรี (ครม.) ยังมติอนุมัติให้จ่ายเงินชดเชยค่าไฟฟ้าสำหรับผู้ถือบัตรสวัสดิการแห่งรัฐ ที่ใช้ไฟฟ้าของกิจการไฟฟ้า สวัสดิการสัมปทานกองทัพเรือ ตั้งแต่เดือนมี.ค. – ก.ย. 2562 จากเดิมซึ่งเป็นผู้ถือบัตรสวัสดิการแห่งรัฐที่ใช้ไฟฟ้าของการไฟฟ้านครหลวงและการไฟฟ้าส่วนภูมิภาค โดยจะได้รับเงินชดเชยตามค่าไฟฟ้าที่จ่ายจริงไม่เกิน 230 บาทต่อครัวเรือนต่อเดือน
การใช้สิทธิตามมาตรการดังกล่าว ผู้มีสิทธิจะต้องลงทะเบียนใช้สิทธิกับกิจการไฟฟ้า สวัสดิการสัมปทานกองทัพเรือ และต้องชำระเงินค่าไฟฟ้าตามใบแจ้งหนี้ประจำเดือนที่เรียกเก็บจากการใช้ไฟฟ้าแล้วเท่านั้น
ทั้งนี้ กรมบัญชีกลางจะโอนเงินเข้า e-Money หลังจากตรวจสอบสิทธิต่อครัวเรือนตามจำนวนที่ผู้มีสิทธิได้ชำระไว้ตามจริง โดยจะจ่ายให้ทุก ๆ วันที่ 18 ของเดือนถัดไปหลังจากผู้มีสิทธิได้ชำระเงินตามใบแจ้งหนี้แล้ว เริ่มจ่ายเดือนแรก วันที่ 18 พ.ค. 2562